**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**ΕΙΔΙΚΗ ΜΟΝΙΜΗ ΕΠΙΤΡΟΠΗ ΘΕΣΜΩΝ ΚΑΙ ΔΙΑΦΑΝΕΙΑΣ**

**ΕΙΔΙΚΗ ΜΟΝΙΜΗ ΕΠΙΤΡΟΠΗ ΕΡΕΥΝΑΣ ΚΑΙ ΤΕΧΝΟΛΟΓΙΑΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 18 Οκτωβρίου 2017, ημέρα Τετάρτη και ώρα 11.10΄, στην **Αίθουσα Γερουσίας**, συνήλθαν σε κοινή συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, η Ειδική Μόνιμη Επιτροπή Θεσμών και Διαφάνειας και η Ειδική Μόνιμη Επιτροπή Έρευνας και Τεχνολογίας, υπό την προεδρία της κυρίας Αναστασίας Χριστοδουλοπούλου, Γ΄ Αντιπροέδρου της Βουλής και Προέδρου της Ειδικής Μόνιμης Επιτροπής Θεσμών και Διαφάνειας, με θέμα ημερήσιας διάταξης «Συζήτηση της ετήσιας Έκθεσης για τη διάθεση και περαιτέρω χρήση των ανοιχτών δεδομένων, σε εφαρμογή του άρθρου 12Γ του ν.4305/2014».

Στη συνεδρίαση παρέστησαν η Υπουργός Διοικητικής Ανασυγκρότησης κυρία Όλγα Γεροβασίλη, ο Προϊστάμενος του Τμήματος Διαφάνειας, Ανοιχτής Διακυβέρνησης και Καινοτομίας του Υπουργείου Εσωτερικών και Διοικητικής Ανασυγκρότησης, κ. Αθανάσιος Σκλαπάνης, καθώς και ο κ. Χρήστος Βαμβακούλας, Στέλεχος του Τμήματος Διαφάνειας, Ανοιχτής Διακυβέρνησης και Καινοτομίας του Υπουργείου Διοικητικής Ανασυγκρότησης.

Η Προεδρεύουσα των Επιτροπών, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών των Επιτροπών.

Από τη Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης, παρόντες ήταν οι Βουλευτές κ.κ. Αθανασίου Νάσος, Βράντζα Παναγιώτα, Βάκη Φωτεινή, Γκιόλας Γιάννης, Δέδες Γιάννης, Θελερίτη Μαρία, Καματερός Ηλίας, Ριζούλης Ανδρέας, Μορφίδης Κώστας, Μπαλλής Συμεών, Παπαηλιού Γεώργιος, Παπαφιλίππου Γιώργος, Ντζιμάνης Γεώργιος, Καφαντάρη Χαρά, Κωνσταντινέας Πέτρος, Μπάρκας Κωνσταντίνος, Συρίγος Αντώνης, Καστόρης Αστέριος, Τσίρκας Βασίλης, Στογιαννίδης Γρηγόριος, Χριστοδουλοπούλου Τασία, Ψυχογιός Γιώργος, Τσιάρας Κωνσταντίνος, Βούλτεψη Σοφία, Γεωργαντάς Γεώργιος, Κυριαζίδης Δημήτριος, Χαρακόπουλος Μάξιμος, Παπαθεοδώρου Θεόδωρος, Γερμενής Γεώργιος, Καρακώστας Ευάγγελος, Κατσώτης Χρήστος, Συντυχάκης Εμμανουήλ, Δανέλλης Σπυρίδων, Καρράς Γεώργιος – Δημήτριος και Παναγούλης Ευστάθιος.

Από την Ειδική Μόνιμη Επιτροπή Θεσμών και Διαφάνειας, παρόντες ήταν οι Βουλευτές, κ.κ. Καραγιαννίδης Χρήστος, Ιγγλέζη Αικατερίνη, Καββαδία Ιωαννέτα (Αννέτα), Κατσαβριά – Σιωροπούλου Χρυσούλα, Θραψανιώτης Εμμανουήλ, Σκουρολιάκος Παναγιώτης (Πάνος), Τελιγιορίδου Ολυμπία, Μουσταφά Μουσταφά, Δημαράς Γεώργιος, Αθανασίου Χαράλαμπος, Βορίδης Μαυρουδής (Μάκης), Τζαβάρας Κωνσταντίνος, Τραγάκης Ιωάννης, Αϊβατίδης Ιωάννης, Λαμπρούλης Γιώργος και Λυκούδης Σπυρίδων.

Από την Ειδική Μόνιμη Επιτροπή Έρευνας και Τεχνολογίας, παρόντες ήταν οι Βουλευτές κ.κ. Ακριώτης Γεώργιος, Ζεϊμπέκ Χουσεΐν, Βαρδάκης Σωκράτης, Κάτσης Μάριος, Φίλης Νικόλαος, Βαγιωνάκη Βάλια, Παπαδόπουλος Νικόλαος, Παραστατίδης Θεόδωρος, Σπαρτινός Κωνσταντίνος, Αντωνίου Μαρία, Γιαννάκης Στέργιος, Δαβάκης Αθανάσιος, Μπούρας Αθανάσιος, Κεφαλίδου Χαρά, Ιλχάν Αχμέτ, Μπαρμπαρούσης Κωνσταντίνος, Κούζηλος Νικόλαος, Τάσσος Σταύρος, Μεγαλομύστακας Αναστάσιος και Μαυρωτάς Γεώργιος.

ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ (Προεδρεύουσα των Επιτροπών - Γ΄ Αντιπρόεδρος της Βουλής): Καλημέρα σε όλες και όλους. Ξεκινάμε τη σημερινή συνεδρίαση, που αποτελείται από τα μέλη τριών Επιτροπών, της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης, της Ειδικής Μόνιμης Επιτροπής Θεσμών και Διαφάνειας και της Ειδικής Μόνιμης Επιτροπής Έρευνας και Τεχνολογίας. Όπως, σας έχει σταλεί και η σχετική πρόσκληση, η συζήτηση σήμερα που θα διεξαχθεί θα είναι πάνω στην ετήσια Έκθεση για τη διάθεση και περαιτέρω χρήση των ανοιχτών δεδομένων, σε εφαρμογή του άρθρου 12Γ του ν.4305/2014.

Δίνουμε πρώτα τον λόγο στην κυρία Υπουργό, να μας εισάγει στη συζήτηση, για να μπορέσουμε, στη συνέχεια, να την εξειδικεύσουμε.

Τον λόγο έχει η κυρία Υπουργός.

ΟΛΓΑ ΓΕΡΟΒΑΣΙΛΗ (Υπουργός Διοικητικής Ανασυγκρότησης): Κυρίες και κύριοι Βουλευτές, είμαστε σήμερα εδώ, όπως ξέρετε, για να συζητήσουμε την ετήσια Έκθεση για τη διάθεση και περαιτέρω χρήση των ανοιχτών δεδομένων για το 2016, μια Έκθεση, η οποία σας έχει ήδη διανεμηθεί. Με δεδομένο, ότι η συζήτηση αυτή δεν γίνεται στην αρχή του έτους, αλλά σε πιο προχωρημένο διάστημα, θα σας ενημερώσουμε και για την τρέχουσα εικόνα, δηλαδή για το υπόλοιπο χρονικό διάστημα του 2017, σχετικά με την πολιτική των ανοιχτών δεδομένων.

Στην Έκθεση, καταγράφουμε όλα εκείνα τα βήματα προόδου, παρουσιάζοντας, όσο μπορούμε καλύτερα, τη δουλειά του Υπουργείου Διοικητικής Ανασυγκρότησης σε αυτόν τον τομέα.

Όπως όλοι γνωρίζετε, το ζήτημα της διάθεσης των ανοιχτών δεδομένων συνδέεται με την αναγκαιότητα της Ηλεκτρονικής Διακυβέρνησης, που βρίσκεται πολύ ψηλά στην ατζέντα της Κυβέρνησης, γιατί τα ανοιχτά δεδομένα συνιστούν φυσικά την ουσία της Ανοιχτής Διακυβέρνησης. Ως ανοιχτά δεδομένα εννοούμε τα σύνολα δεδομένων που μπορούν ελεύθερα να χρησιμοποιηθούν, να επαναχρησιμοποιηθούν και να αναδιανεμηθούν από οποιονδήποτε.

Αξίζει, στο σημείο αυτό, να αναφέρει κανείς μερικά παραδείγματα ανοιχτών δεδομένων, προκειμένου να γίνει αντιληπτό το εύρος της παρουσίας τους στην καθημερινότητά μας. Ενδεικτικά ,αναφέρω μια κατηγορία: Επιχειρηματική πληροφόρηση. Για παράδειγμα, στοιχεία διαγωνισμών Φορέων Δημοσίου, Μητρώου Λογιστών Οικονομικού Επιμελητηρίου Ελλάδος.

Άλλη κατηγορία είναι οι γεωγραφικές πληροφορίες. Αυτές είναι οι πληροφορίες διεύθυνσης, αεροφωτογραφίες, κτήρια, κτηματολογικές πληροφορίες, γεωδαιτικά κτήρια, γεωλογικά, υδρογραφικά στοιχεία και τοπογραφικές πληροφορίες.

Όσον αφορά στις μετεωρολογικές πληροφορίες, ένα πιο ειδικευμένο παράδειγμα είναι τα κλιματικά δεδομένα μετεωρολογικών σταθμών επιφανείας εδάφους από την Εθνική Μετεωρολογική Υπηρεσία.

Κοινωνικά στοιχεία. Δηλαδή, στατιστικά στοιχεία στα οικονομικά, την απασχόληση, την υγεία, στον πληθυσμό και τη δημόσια διοίκηση. Όπως π.χ. απολογιστικά στοιχεία εμβολιασμών της 4ης Υγειονομικής Περιφέρειας.

Πληροφορίες μεταφορών. Π.χ. τοποθεσίες στάσεων και σταθμών των αστικών συγκοινωνιών της Αθήνας, δρομολόγια από τον ΟΑΣΑ, ημερήσια στοιχεία νέων ταξινομήσεων οχημάτων από το Υπουργείο Μεταφορών και πολλά άλλα. Πρόκειται, όπως καταλαβαίνετε για ένα κρίσιμο και χρήσιμο εργαλείο που γεφυρώνει τη δημόσια διοίκηση με την κοινωνία και την οικονομία. Γι’ αυτό τον λόγο, επιχειρείται και συνεργασία με φορείς, οι οποίοι δεν είναι άμεσα υπόχρεοι για την εφαρμογή της σχετικής νομοθεσίας, όπως τα δικαστήρια της χώρας, προκειμένου να παρέχουν νομικές πληροφορίες, όπως αποφάσεις εθνικών δικαστηρίων, εθνική νομοθεσία, νομολογία κ.λπ.. Εννοείται χωρίς προσωπικά στοιχεία.

Η δημόσια διοίκηση, δηλαδή, γίνεται εξωστρεφής ως οφείλει. Παύει να αντιμετωπίζεται ως ένα μαύρο κουτί που δεν ξέρουμε ως πολίτες τι περιέχεται μέσα σε αυτό. Αντίθετα, η δημόσια διοίκηση παρέχει πληροφορίες και στοιχεία, μέσα από ανοιχτά δεδομένα, με αποδέκτες την κοινωνία, την οικονομία και το επιχειρείν. Έλληνες και μη, ερευνητές, κάθε ενδιαφερόμενο Έλληνα πολίτη, μη κυβερνητικές οργανώσεις και οποιονδήποτε φυσικά άλλον αναζητήσει πληροφορίες του ενδιαφέροντός του. Στην πράξη, οι πολίτες αποκτούν ίσα δικαιώματα πρόσβασης στην πληροφόρηση. Το θεσμικό πλαίσιο, το οποίο είναι ιδιαίτερα αυστηρό, παρέχει όλες τις δικλίδες ασφαλείας για την προστασία των προσωπικών δεδομένων. Αυτονόητο είναι ότι εξαιρούνται απόρρητες διαβαθμισμένες πληροφορίες του ελληνικού κράτους και λοιπά απόρρητα, όπως ιατρικό, φορολογικό, στατιστικό, βιομηχανικό κ.α., τα οποία ρητώς προστατεύονται από τη νομοθεσία. Η δυνατότητα, όμως, των πολιτών να προστρέξουν σε πληροφορίες που, μέχρι πρότινος, ήταν απροσπέλαστες ή προσβάσιμες για λίγους, είναι φυσικά και ζήτημα δημοκρατίας.

Μέσα από τα ανοιχτά δεδομένα, η ανάγκη για διαφάνεια και κοινωνική λογοδοσία στον δημόσιο τομέα γίνεται πράξη. Γιατί, στον 21ο αιώνα, στον απόηχο της ψηφιακής επανάστασης, τα ανοιχτά δεδομένα και η επαναχρησιμοποίησή τους αναδεικνύονται σε καταλύτες ανάπτυξης, ανταγωνιστικότητας και ευημερίας της σύγχρονης κοινωνίας. Την ίδια ώρα, η ισότιμη πρόσβαση στα σύνολα δεδομένων αποτελεί ένα μέσο περιορισμού κοινωνικού αποκλεισμού. Νέοι επιστήμονες ή επιχειρηματίες αποκτούν εφόδια για τη δραστηριότητά τους χωρίς να ξοδεύουν χρήματα ή να χρειάζονται άλλου τύπου δίκτυα πρόσβασης.

Στον σύγχρονο κόσμο, τα ανοιχτά δεδομένα είναι στρατηγική επιλογή και της Ε.Ε. αλλά φυσικά και της χώρας μας. Πλέον, η πολιτική αυτή αποτελεί στρατηγικό πυλώνα για την ανταγωνιστικότητα της ευρωπαϊκής οικονομίας με δεδομένη τη στόχευση και την ψηφιακή οικονομία. Η βούληση αυτή επιβεβαιώθηκε και πρόσφατα στην υπουργική σύνοδο της Ε.Ε. στο Ταλίν για την ηλεκτρονική διακυβέρνηση με συμμετοχή φυσικά και της Ελλάδος. Πέραν της πρόσβασης που έχει κάθε πολίτης ανά τον κόσμο στο εθνικό αποθετήριο datagov.gr, τα δεδομένα που κατατίθενται σε αυτό αντλούνται άμεσα από το ευρωπαϊκό Portal για χρήση από κάθε ενδιαφερόμενο πολίτη. Κυρίες και κύριοι Βουλευτές, για την Κυβέρνηση, για το Υπουργείο Διοικητικής Ανασυγκρότησης, τα ανοιχτά δεδομένα προσφέρουν ένα πολύτιμο εργαλείο για την παραγωγική ανασυγκρότηση της χώρας.

Όχι μόνο γιατί η επαναχρησιμοποίησή τους οδηγεί αυτόματα στην εξοικονόμηση πόρων, αλλά γιατί, κυρίως, η Δημόσια Διοίκηση προσφέρει αφειδώς τον πλούτο των πληροφοριών της σε κάθε πολίτη και όχι μόνο σ’ αυτούς που θα μπορούσαν να έχουν μια προνομιακή πρόσβαση.

Είναι γνωστή σε όλους η οικονομική επίδραση των ανοιχτών δεδομένων την ώρα που ο δημόσιος τομέας παράγει συνέχεια δεδομένα. Σε όλες τις δραστηριότητες και τα επίπεδα διοίκησης. Σύμφωνα με μελέτη του ΙΟΒΕ, μια 100% αύξηση στη διάχυση των ανοιχτών δεδομένων στη χώρα μπορεί, δυναμικά, να έχει ως αποτέλεσμα τη δημιουργία 6000 περίπου νέων επιχειρήσεων - και αναφέρομαι στις startups και νεοφυείς.

Επειδή, όμως, έχει ιδιαίτερη σημασία να είναι μετρήσιμα τα μεγέθη αυτά, θέμα το οποίο μας απασχόλησε έντονα στο Υπουργείο, σήμερα, που διαθέτουμε μια ισχυρή βάση 6000 συνόλων δεδομένων, υλοποιούμε, με την αρωγή της τεχνικής βοήθειας, ένα συγκεκριμένο έργο, το οποίο θ’ αποτυπώσει την οικονομική ωφέλεια, την οποία προκύπτει. Δεν είναι απλό, αλλά θα επιχειρήσει να το αποτυπώσει για λόγους που αντιλαμβάνεστε πόσο κρίσιμο είναι. Έτσι, ώστε, τελικά, να μπορέσουμε να μιλήσουμε καθαρά για το δημοσιονομικό όφελος από την περαιτέρω εξοικονόμηση πόρων. Παράλληλα, διερευνούμε τους μηχανισμούς θεσμικά αξιόπιστους για την επαναχρησιμοποίηση αυτών των δεδομένων κι από άλλες δημόσιες υπηρεσίες.

Κυρίες και κύριοι βουλευτές, ανοιχτά δεδομένα σημαίνει στην πράξη ανοιχτή πρόσβαση στην πληροφορία από οποιοδήποτε σημείο του πλανήτη. Αυτή η παράμετρος δημιουργεί άρρηκτες σχέσεις μεταξύ της Δημόσιας Διοίκησης και της κοινωνίας. Οι σχέσεις αυτές δεν είναι στατικές. Έχουν μια δυναμική πορεία και εξέλιξη, όσο αυξάνεται και ο όγκος των ανοιχτών δεδομένων. Όλο αυτό το διάστημα, με πρωτοβουλία του Υπουργείου Διοικητικής Ανασυγκρότησης, έγινε σειρά συναντήσεων εργασίας με όλους όσους υπάγονται στο θεσμικό πλαίσιο, αλλά και με όσους δεν υπάγονται, αλλά θεωρούμε ότι είναι πολύ χρήσιμη η συμμετοχή τους.

Στόχος είναι η παροχή αναλυτικών οδηγιών, όπως επίσης και τεχνική βοήθεια για την υλοποίηση του ν.4305/2014 για τα ανοιχτά δεδομένα. Παράλληλα, το Υπουργείο, αναγνωρίζοντας αφενός τη δυσκολία και αφετέρου τη σημασία της τεχνικής βοήθειας, συνδράμει έμπρακτα σ’ αυτή την προσπάθεια. Συγκεκριμένα, σε κάθε φορέα, λειτουργεί μια ομάδα διαύγεια, η οποία παρέχει σαφείς οδηγίες σχετικά με την ανάγκη περαιτέρω αύξησης του αριθμού δεδομένων υψηλής αξίας στο εθνικό αποθετήριο.

Τα αποτελέσματα των συναντήσεων, όπως και η προσπάθεια εξοικείωσης των φορέων, αναφέρονται πλήρως στην παρούσα έκθεση. Επίσης, προγραμματίζεται σειρά εργαστηρίων μάθησης ανοιχτών δεδομένων σε όλη την Ελλάδα, που έχουν σκοπό ν’ αντιμετωπίσουν προβλήματα, τα οποία αναφέρονται και στην Έκθεση για την περαιτέρω ευαισθητοποίηση και εξοικείωση των φορέων στις προβλέψεις του νόμου. Στο σημείο αυτό, είναι χρήσιμο να ειπωθεί πως η Ελλάδα κατατάσσεται παγκοσμίως σταθερά σε υψηλή θέση στην πολιτική των ανοιχτών δεδομένων, όπως προκύπτει και στην Έκθεση. Η υψηλή αυτή κατάταξη πιστοποιείται από συγκεκριμένους δείκτες και δεν είναι καθόλου αυτονόητο, δεδομένου ότι η Ελλάδα έχει επιταχύνει τις προσπάθειες σ' αυτό τον τομέα τα τελευταία δύο χρόνια.

Συγκρίνοντας στοιχεία, τα οποία αναλύθηκαν στην ετήσια Έκθεση του 2015 και αντίστοιχα στοιχεία της φετινής Έκθεσης του 2016, προκύπτει υπερδιπλασιασμός του αριθμού εγγεγραμμένων φορέων. Δηλαδή, από 70 φορείς τον Φεβρουάριο του 2016, 159 φορείς τον Ιανουάριο του 2017. Υπερτετραπλασιασμός των αναρτηθέντων συνόλων εγγράφων, δηλαδή, πληροφοριών και δεδομένων από 847 σύνολα τον Φεβρουάριο του 2016 σε 3622 σύνολα τον Ιανουάριο του 2017.

Η ανωτέρω δυναμική διατηρείται και κατά τη διάρκεια του τρέχοντος έτους. Σήμερα, ήδη, έχουν 5796 σύνολα από 258 φορείς. Δηλαδή, 8 φορές παραπάνω σχετικά με τον Φεβρουάριο του 2016. Η εξέλιξη αυτή συνιστά αποτέλεσμα συντονισμένων ενεργειών του Υπουργείου, δεδομένου ότι επιτεύχθηκε: Πρώτον, η ενεργοποίηση των αποκεντρωμένων διοικήσεων, οι οποίες δεν είχαν ανταποκριθεί στις επιταγές του νόμου στην πρώτη περίοδο εφαρμογής. Δεύτερον, η περαιτέρω ενεργοποίηση της Τοπικής Αυτοδιοίκησης μέσω της ενεργοποίησης των Περιφερειών και των Δήμων. Τρίτον, σημαντική αύξηση, λοιπών, φορέων, οι οποίοι εντάχθηκαν στο Κεντρικό Αποθετήριο.

Ιδιαίτερη μνεία πρέπει να κάνουμε σε φορείς, οι οποίοι έχουν ανταποκριθεί στις επιταγές του ν. 4305/2014 και συνέδραμαν στην παρούσα Έκθεση με συμπλήρωση σχετικού ερωτηματολογίου. Μεταξύ άλλων, τα Υπουργεία Αγροτικής Ανάπτυξης και Τροφίμων, Εσωτερικών, οι Αποκεντρωμένες Διοικήσεις, η Επιτροπή Τηλεπικοινωνιών και Ταχυδρομείων, η Επιτροπή Εποπτείας και Ελέγχου Παιγνίων και η Ελληνική Στατιστική Αρχή.

Έχει μία ιδιαίτερη σημασία να αναφερθούμε και σε φορείς, οι οποίοι συνδράμουν στην υλοποίηση, χωρίς να είναι άμεσα υπόχρεοι από το νόμο, όπως είναι το Αριστοτέλειο και Καποδιστριακό Πανεπιστήμιο, τα Τ.Ε.Ι. Αθηνών, Ηπείρου, Κεντρικής Μακεδονίας, το Ελεγκτικό Συνέδριο, το οποίο, μάλιστα, παίζει και τον ρόλο γεφύρωσης του εθνικού portal με θεσμούς της Δικαιοσύνης στη χώρα.

Ένα ιδιαίτερο παράδειγμα, το οποίο έχει σημασία να το αναφέρουμε, μεταξύ άλλων, είναι το Νοσοκομείο Καβάλας. Αυτό το Νοσοκομείο, μεταξύ των 17 νοσοκομείων που συμμετέχουν σε αυτή την προσπάθεια, παρέχει σύνολα πληροφοριών, ιδιαίτερα, υψηλής προστιθέμενης αξίας, όπως στοιχεία απογραφής, γραφείου διαχείρισης υγειονομικού υλικού του νοσοκομείου, ιατρεία ολοήμερης λειτουργίας, αναλυτική παρουσίαση ιατρονοσηλευτικών δεδομένων για όλη τη διάρκεια της ημέρας, πρωινά και απογευματινά.

Ακόμη, στατιστικά διατροφής για τον Μάιο του 2017, εξαγωγές αποθήκης τροφίμων του 2017, πληροφορική, τεχνικές προδιαγραφές και τα λοιπά. Πολλά στοιχεία τα οποία είναι και πολύ χρήσιμα.

Τα λέω όλα αυτά, γιατί θα ήθελα αυτό να αποτελέσει και ένα «εφαλτήριο» σκέψης για τη χρησιμότητα της πολιτικής δεδομένων στην εξοικονόμηση πόρων στη λειτουργία της Δημόσιας Διοίκησης. Όταν, μάλιστα, το Υπουργείο εκτελεί έργο για τη διασύνδεση πληροφοριακών συστημάτων 71 νοσοκομείων της χώρας μας -και έπεται και η β΄ φάση που ολοκληρώνει τη διασύνδεση- με αυτά τα δεδομένα αντιλαμβάνεται κανείς πόσο πιο εύκολα μπορούμε να προγραμματίσουμε και να εξορθολογίσουμε τα οικονομικά των νοσοκομείων.

Κυρίες και κύριοι Βουλευτές, την εποχή της πληροφορίας, τα ανοιχτά δεδομένα μπορεί και πρέπει να μετατραπούν σε αναπτυξιακά δεδομένα για την ελληνική οικονομία. Κυρίως, γιατί η επαναχρησιμοποίηση τους δημιουργεί υπεραξίες για τη χώρα, για το δυναμικό της, αλλά και θέσεις εργασίας υψηλής τεχνολογίας.

Τα ανοιχτά δεδομένα μπορούν να αναδειχθούν σε επαγγελματική διέξοδο για το νέο επιστημονικό δυναμικό, τη νέα γενιά επιχειρηματιών, την ακαδημαϊκή έρευνα και τη δραστηριοποίηση της χώρας μας στον τομέα των νέων τεχνολογιών. Για μας το Δημόσιο, το Δημόσιο του 2020, είναι το Δημόσιο ανοιχτών δεδομένων προστιθέμενης αξίας της πληροφορίας.

Η ανοιχτότητα των δεδομένων άσκησης των δημόσιων πολιτικών, συνεπάγεται «ανοιχτή» και συμμετοχική διακυβέρνηση, με τους πολίτες, πλήρως και βαθιά, ενημερωμένους για τη Δημόσια Διοίκηση, με διαφάνεια, κοινωνική λογοδοσία και μία Δημόσια Διοίκηση σε αμφίδρομη σχέση με την κοινωνία.

Αυτό το όραμα υπηρετούμε και νομίζω ότι θα το υλοποιήσουμε προς όφελος, φυσικά, όλων. Ευχαριστώ πολύ.

ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ (Προεδρεύουσα των Επιτροπών - Πρόεδρος της Ειδικής Μόνιμης Επιτροπής Θεσμών και Διαφάνειας - Γ΄ Αντιπρόεδρος της Βουλής): Ευχαριστούμε και εμείς, κυρία Υπουργέ. Μαζί με την κυρία Υπουργό παρίστανται ο κ. Κλαπάνης, Προϊστάμενος του Τμήματος Διαφάνειας Ανοιχτής Διακυβέρνησης και Καινοτομίας του Υπουργείου Διοικητικής Ανασυγκρότησης και ο κ. Χρήστος Βαμβακούλας, Στέλεχος του Τμήματος Διαφάνειας Ανοιχτής Διακυβέρνησης και Καινοτομίας του Υπουργείου Διοικητικής Ανασυγκρότησης, οι οποίοι και θα λάβουν στη συνέχεια τον λόγο.

Τον λόγο έχει ο κ. Τραγάκης.

ΙΩΑΝΝΗΣ ΤΡΑΓΑΚΗΣ: Κυρίες και κύριοι συνάδελφοι, θα ήθελα, καταρχάς, να απαντήσουμε στο ερώτημα τι είναι τα ανοιχτά δεδομένα και αφετέρου πώς συμβάλλουν στην οικονομία.

Τα ανοιχτά δεδομένα είναι τα στοιχεία και οι πληροφορίες που παράγονται και διαθέτουν οι φορείς της Δημόσιας Διοίκησης και τα οποία είναι προσβάσιμα προς όλους χωρίς θεσμικούς και τεχνικούς φραγμούς.

Αυτά είναι τα ανοιχτά δεδομένα.

Τα τελευταία χρόνια, πράγματι, ενισχύονται στην Ελλάδα οι πολιτικές αυτές και αφορμή ήταν, βέβαια, ο νόμος 4305/2014, μάλιστα, με το άρθρο 12 γ΄, με τον οποίο έγιναν τα ανοιχτά δεδομένα.

Η ανοιχτή διάθεση των δημοσίων δεδομένων μπορεί να οδηγήσει σε οικονομικά οφέλη άμεσα μέσω της φορολογίας, είτε από υπηρεσίες που αναπτύσσονται με τα ανοικτά δεδομένα είτε από το εισόδημα που δημιουργούν και δημιουργούνται νέες θέσεις απασχόλησης στην αγορά. Για παράδειγμα, η διάθεση στοιχείων προσβασιμότητας μειώνει τα εμπόδια για εργασία, ταξίδια και τουρισμό, για ανθρώπους με κινητικά προβλήματα. Η διάθεση δεδομένων σχετικά με τις μεταφορές ειδικά, μπορεί να αυξήσει τον αριθμό των επιβατών όσο και τοn διαθέσιμο χρόνο τους.

Θα ήθελα, μόνο, να αναφέρω ένα παράδειγμα για το οποίο, θα ήθελα και την προσοχή της κυρίας Υπουργού σε αυτό το θέμα, που αφορά ότι αρκετοί δημόσιοι οργανισμοί δεν έχουν πρόσβαση στα δεδομένα που παράγουν ή συλλέγουν άλλοι οργανισμοί του δημοσίου. Θα αναφέρω ένα παράδειγμα, η πρόσβαση σε γεωχωρικά δεδομένα του Κτηματολογίου - πολύ σημαντικό θέμα - θα μπορούσε να διευκολύνει τη λειτουργία των υποθηκοφυλακείων ή των πολεοδομιών οδηγώντας σε σημαντικές μειώσεις τόσο όσο αφορά το κόστος της λειτουργίας τους όσο και στο κόστος διεκπεραίωσης των συναλλαγών από την πλευρά του πολίτη.

Τα ανοιχτά δεδομένα εκτιμώνται ότι θα οδηγήσουν σε οικονομικά οφέλη - παρακαλώ κρατήστε το νούμερο - 40 δισεκατομμύρια ευρώ για την Ε.Ε.. Στις Ηνωμένες πολιτείες δε, για την εκπαίδευση, για τις μεταφορές, για τα καταναλωτικά προϊόντα, για την ηλεκτρική ενέργεια, για το πετρέλαιο και για το φυσικό αέριο, για την υγεία και για την καταναλωτική πίστη προβλέπεται ότι θα αφήσουν 1,1 τρισεκατομμύρια. Αυτό είναι ένα πολύ σημαντικό θέμα.

Θα ήθελα να σας φέρω μερικά παραδείγματα ανοιχτών δεδομένων. Π.χ., δεδομένα για το οδικό δίκτυο της χώρας. Θα μπορούσε, δηλαδή, να προμηθεύεται κάπως κάποιος από το οδικό δίκτυο της χώρας τα πάντα, όπως την κυκλοφορία, τις στάσεις, όπως είπε η κυρία Υπουργός, τα λεωφορεία ποιες ώρες έρχονται σε κάθε στάση. Είναι ένα πολύ σημαντικά αυτά για τον κάθε πολίτη.

Η πιο απλή λειτουργία, στην οποία απαιτείται το οδικό δίκτυο είναι η αντιστοίχιση μιας ταχυδρομικής διεύθυνσης - αυτό έχει πολύ μεγάλη διάδοση στο εξωτερικό - στην ελληνική επικράτεια σε συντεταγμένες. Αυτό είναι το σημαντικό και όσοι είναι μηχανικοί από δω καταλαβαίνουν τι σημαίνει να υπάρχουν συντεταγμένες Χ και Ψ ακόμα και για το κουτί του ταχυδρομικού κώδικα. Αντιλαμβάνεστε, λοιπόν, ότι αυτό, χωρίς, βέβαια, δημοσιοποίηση των προσωπικών στοιχείων. Κρατήστε το αυτό είναι το πιο σημαντικό απ' όλα.

Υπάρχουν πολλές ενδεικτικές χρήσεις. Μια άλλη ενδεικτική χρήση είναι η ιατρική διοικητική πληροφορία. Τι σημαίνει η ιατρική διοικητική πληροφορία; Είναι τα δεδομένα συνταγογράφησης, δεδομένα κατανάλωσης φαρμάκων, ανωνυμοποιημένα πάντοτε και ομαδοποιημένα. Πού μπορεί να βοηθήσει αυτό; Μπορεί να βοηθήσει πολύ τον ΕΟΦ και ως προς την κατανάλωση των φαρμάκων, ώστε να γίνει περιστολή εκεί που φαίνεται, ότι υπάρχει μεγάλη κατανάλωση φαρμάκων και υπάρχουν τέτοια στοιχεία, τα οποία γνωρίζουμε όλοι. Θα μπορούσε, λοιπόν, αυτή η εφαρμογή να έδινε τη δυνατότητα στους γιατρούς να επιλέγουν φάρμακο και να συνταγογραφούν με βάση τη δραστική ουσία.

Επίσης, μια άλλη πολύ σημαντική εφαρμογή είναι οι τιμές καταναλωτικών προϊόντων και παροχής υπηρεσιών, ανάπτυξη εφαρμογών που θα ενισχύσουν την έρευνα της αγοράς, ανταγωνισμό και μείωση των τιμών. Π.χ., αρκετά σουπερμάρκετ σήμερα δίνουν τις τιμές τους που υπάρχουν ενδεικτικά σε ορισμένα υποκαταστήματα. Αυτό θα μπορούσε να επεκταθεί σε όλα τα υποκαταστήματα, σε όλα τα σουπερμάρκετ όλης της χώρας και σε όλα τα βενζινάδικα όλης της χώρας, ώστε ο κάθε πολίτης να έχει πρόσβαση σε αυτή την πληροφορία και να γνωρίζει πού θα απευθυνθεί.

Να κλείσω λέγοντας ότι η εφαρμογή του νόμου πράγματι βοηθάει σε ό,τι αφορά την ομαδοποίηση όλων των πληροφοριών που θα μπορούσαμε να λάβουμε. Ομαδοποίηση π.χ. επιχειρηματικών πληροφοριών, που είναι ένα πολύ σημαντικό θέμα, ομαδοποίηση μετεωρολογικών πληροφοριών που και αυτό είναι ένα πολύ σημαντικό θέμα, ομαδοποίηση σε ό,τι αφορά τα δικαστήρια, όπου είναι ένα θέμα πολύ σημαντικό που δεν αφορά βέβαια τις αποφάσεις αυτές καθ΄ αυτές, αφορά την ομαδοποίηση αποφάσεων, ώστε να φαίνονται ποιες και πόσες αποφάσεις βγαίνουν από κάθε δικαστήριο ομαδοποιημένες μεν αλλά ανωνυμοποιημένες.

Τελειώνω με τη λέξη «ανωνυμοποιημένες», διότι αυτό προέβλεπε ο νομοθέτης και στην Εισηγητική του Έκθεση στο ν.4305/2014 εφαρμογή του άρθρου 12 γ΄, ότι, δηλαδή, η ανοιχτή διάθεση των δεδομένων του δημόσιου τομέα αποτελεί προτεραιότητα για την ελληνική δημόσια διοίκηση. Βλέπω, πράγματι, ότι υπάρχουν αυξήσεις και σε ό,τι αφορά στις ομάδες, αλλά και σε ό,τι αφορά στους χρήστες.

Η μόνη μου ερώτηση είναι η εξής. Έχω τον κατάλογό σας, όπου είδα π.χ. Δημόσιους Οργανισμούς όπως είναι το ΑΣΕΠ, που είναι ένας Οργανισμός που θα έπρεπε να έχει πάρα πολλά ερωτήματα, αλλά έχει ελάχιστα. Επίσης, είδα αυτό που είπατε και εσείς το παράδειγμα του νοσοκομείου Καβάλας. Τι σημαίνει αυτό; Σημαίνει ότι κάποιοι δραστηριοποιούνται και κάποιοι δεν δραστηριοποιούνται.

Θα ήθελα, λοιπόν, να προσκαλέσω, να προκαλέσω και να παρακαλέσω να ενημερωθούν όλοι για τη χρησιμότητα αυτής της διαδικασίας.

ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ (Προεδρεύουσα των Επιτροπών, Πρόεδρος της Ειδικής Μόνιμης Επιτροπής Θεσμών και Διαφάνειας – Γ΄ Αντιπρόεδρος της Βουλής): Τον λόγο έχει ο κ. Αθανασίου.

ΧΑΡΑΛΑΜΠΟΣ ΑΘΑΝΑΣΙΟΥ: Ήθελα να δω εάν συμπεριλαμβάνονται και αν έχει γίνει μελέτη για τα ευαίσθητα προσωπικά δεδομένα. Εάν έχει ελεγχθεί και διαπιστωθεί εάν στα δεδομένα αυτά περιλαμβάνονται και τα ευαίσθητα προσωπικά δεδομένα και αν μεν όντως περιλαμβάνονται τα ευαίσθητα προσωπικά δεδομένα, εάν έχει ενημερωθεί και έχει έρθει σε επαφή η Ανεξάρτητη Αρχή Προστασίας Προσωπικών Δεδομένων για την τήρησή τους.

Αυτή είναι η μοναδική μου ερώτηση, την οποία θεωρώ κρίσιμη.

ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ (Προεδρεύουσα των Επιτροπών, Πρόεδρος της Ειδικής Μόνιμης Επιτροπής Θεσμών και Διαφάνειας – Γ΄ Αντιπρόεδρος της Βουλής): Τον λόγο έχει η κυρία Αντωνίου.

ΜΑΡΙΑ ΑΝΤΩΝΙΟΥ: Κυρία Πρόεδρε, αντιλαμβανόμαστε όλοι από την εισήγηση και από τις τοποθετήσεις, ότι το Open Data, δηλαδή, η ανοιχτή διακυβέρνηση όντως μπορεί να επιφέρει πολύ σημαντικά οφέλη σε όλα τα δεδομένα και στα οικονομικά της χώρας και κοινωνικά και η ενημέρωση όλων των πολιτών είναι νομίζω πρωταρχικής σημασίας.

Όντως, ο ν. 4304 ψηφίστηκε το 2014 στην Ετήσια Έκθεση που συζητάμε σήμερα και στα πρώτα δείγματα, από ό,τι βλέπουμε, από το μηδέν είναι λογικό να έχουμε μια αυξητική τάση. Νομίζω ότι τον Φεβρουάριο η Υπουργός έβγαλε μια εγκύκλιο, στην οποία ουσιαστικά οι φορείς του Δημοσίου δεν έχουν εντείνει τις προσπάθειες στο να προσκομίσουν ακόμη περισσότερα δεδομένα προς το Open Data. Τότε, είχε επικαλεστεί η Υπουργός το Σώμα Επιθεωρητών Ελεγκτών Δημόσιας Διοίκησης. Τι έχει γίνει; Κυρία Υπουργέ, από τότε, από την εγκύκλιό σας, έχουν οι φορείς συνετιστεί στο να συμμετέχουν σε αυτό το σημαντικό εργαλείο για την κοινωνία;

Το δεύτερο ερώτημά μου είναι το εξής. Έχουμε κάποιες προτάσεις, κυρίως, από κάποιους Οργανισμούς. Ποιες από αυτές έχετε υιοθετήσει, έτσι ώστε να προχωρήσει και να αυξηθεί η συμμετοχή και των ιδιωτών και των επιχειρηματιών στο να εμπλουτιστούν τα δεδομένα; Με δεδομένο, επίσης, ότι στο βαρόμετρο του OPEN DATA, η Ελλάδα βρίσκεται στην 36η θέση παγκοσμίως το 2016, σε σχέση με το 2015, η χώρα έχει πέσει τρεις θέσεις. Πού μπορεί να οφείλεται αυτό;

Στο σημείο αυτό, γίνεται η β΄ ανάγνωση των καταλόγων των μελών των Επιτροπών.

Από τη Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης, παρόντες ήταν οι Βουλευτές κ.κ. Αθανασίου Νάσος, Βράντζα Παναγιώτα, Βάκη Φωτεινή, Γάκης Δημήτρης, Γκιόλας Γιάννης, Δέδες Γιάννης, Θελερίτη Μαρία, Καματερός Ηλίας, Ριζούλης Ανδρέας, Μορφίδης Κώστας, Μπαλλής Συμεών, Παπαηλιού Γεώργιος, Παπαφιλίππου Γιώργος, Ντζιμάνης Γεώργιος, Καφαντάρη Χαρά, Κωνσταντινέας Πέτρος, Σταματάκη Ελένη, Εμμανουηλίδης Δημήτριος, Μπάρκας Κωνσταντίνος, Συρίγος Αντώνης, Καστόρης Αστέριος, Τσίρκας Βασίλης, Στογιαννίδης Γρηγόριος, Χριστοδουλοπούλου Τασία, Ψυχογιός Γιώργος, Κεφαλογιάννης Ιωάννης, Τσιάρας Κωνσταντίνος, Βούλτεψη Σοφία, Γεωργαντάς Γεώργιος, Κυριαζίδης Δημήτριος, Παπακώστα – Σιδηροπούλου Αικατερίνη, Χαρακόπουλος Μάξιμος, Γρηγοράκος Λεωνίδας, Παπαθεοδώρου Θεόδωρος, Σκανδαλίδης Κωνσταντίνος, Γερμενής Γεώργιος, Καρακώστας Ευάγγελος, Μανωλάκου Διαμάντω, Κατσώτης Χρήστος, Συντυχάκης Εμμανουήλ, Δανέλλης Σπυρίδων, Καρράς Γεώργιος – Δημήτριος και Παναγούλης Ευστάθιος.

Από την Ειδική Μόνιμη Επιτροπή Θεσμών και Διαφάνειας, παρόντες ήταν οι Βουλευτές, κ.κ. Καραγιαννίδης Χρήστος, Ιγγλέζη Αικατερίνη, Καββαδία Ιωαννέτα (Αννέτα), Κατσαβριά – Σιωροπούλου Χρυσούλα, Θραψανιώτης Εμμανουήλ, Σκουρολιάκος Παναγιώτης (Πάνος), Τελιγιορίδου Ολυμπία, Μουσταφά Μουσταφά, Δημητριάδης Δημήτριος, Δημαράς Γεώργιος, Αθανασίου Χαράλαμπος, Βορίδης Μαυρουδής (Μάκης), Σκρέκας Κωνσταντίνος, Τζαβάρας Κωνσταντίνος, Τραγάκης Ιωάννης, Αϊβατίδης Ιωάννης, Λαμπρούλης Γιώργος και Λυκούδης Σπυρίδων.

Από την Ειδική Μόνιμη Επιτροπή Έρευνας και Τεχνολογίας, παρόντες ήταν οι Βουλευτές κ.κ. Ακριώτης Γεώργιος, Αυλωνίτου Ελένη, Γιαννακίδης Ευστάθιος, Ζεϊμπέκ Χουσεΐν, Βαρδάκης Σωκράτης, Κάτσης Μάριος, Μιχελογιαννάκης Ιωάννης, Φίλης Νικόλαος, Βαγιωνάκη Βάλια, Παπαδόπουλος Νικόλαος, Παραστατίδης Θεόδωρος, Σεβαστάκης Δημήτριος, Σπαρτινός Κωνσταντίνος, Αντωνίου Μαρία, Κόνσολας Εμμανουήλ, Γιαννάκης Στέργιος, Δαβάκης Αθανάσιος, Κατσανιώτης Ανδρέας, Μπούρας Αθανάσιος, Κεφαλίδου Χαρά, Ιλχάν Αχμέτ, Μπαρμπαρούσης Κωνσταντίνος, Κούζηλος Νικόλαος, Τάσσος Σταύρος, Κατσίκης Κωνσταντίνος, Μεγαλομύστακας Αναστάσιος και Μαυρωτάς Γεώργιος .

ΑΝΑΣΤΑΣΙΑ (ΤΑΣΙΑ) ΧΡΙΣΤΟΔΟΥΛΟΠΟΥΛΟΥ (Προεδρεύουσα των Επιτροπών - Πρόεδρος της Ειδικής Μόνιμης Επιτροπής Θεσμών και Διαφάνειας – Γ΄ Αντιπρόεδρος της Βουλής): Τον λόγο έχει η κυρία Γεροβασίλη.

ΟΛΓΑ ΓΕΡΟΒΑΣΙΛΗ (Υπουργός Διοικητικής Ανασυγκρότησης): Όσον αφορά στον κύριο Αθανασίου, σχετικά με το ερώτημα που έθεσε για τα ευαίσθητα δεδομένα, προστατεύονται απολύτως από τον νόμο.

Όσον αφορά στην Ανεξάρτητη Αρχή, που θέσατε το ερώτημα, είμαστε σε συνεχή συνεργασία με την Ανεξάρτητη Αρχή ακριβώς για να ελέγχονται όλα αυτά τα ζητήματα.

Όσον αφορά στην κυρία Αντωνίου, το μεγάλο θέμα αυτό το οποίο ρωτάτε, πραγματικά, είναι και η δική μας αγωνία, για αυτό και υπήρξε η εγκύκλιος τον Φεβρουάριο, ακριβώς για να δώσει ένα έναυσμα επιτάχυνσης. Είναι, ας το πούμε, καινούργιο στοιχείο στην πραγματικότητα και της δημόσιας διοίκησης, αλλά και του ιδιωτικού τομέα. Έτσι, όπως αντιλαμβάνεστε, οι ρυθμοί είναι στην αρχή διστακτικοί, αλλά όσο περισσότερη πληροφορία δίνουμε και όσο περισσότερη τεχνική βοήθεια παρέχει και το Υπουργείο, όπως φαίνεται και στην Έκθεση, τόσο πιο γρήγορα ανταποκρίνονται οι φορείς.

Επίσης, όπως ξέρετε, αυτό έχει να κάνει με τον τεχνολογικό εξοπλισμό, όμως, έχει να κάνει και με τις ψηφιακές δεξιότητες εργαζομένων στο δημόσιο τομέα. Βλέπουμε, ότι άλλες υπηρεσίες ή φορείς έχουν τμήματα που μπορούν να ανταποκριθούν γρήγορα και άλλες δεν έχουν ή πρέπει να εκπαιδεύσουν προσωπικό. Θεωρούμε λογικό, για ένα αρχικό χρονικό διάστημα, όλη αυτή η νέα κουλτούρα στη διαχείριση των δεδομένων να προχωρά διστακτικά, αλλά, προφανώς, από πλευράς του Υπουργείου, κάνουμε όλα όσα είναι δυνατόν, δηλαδή, τη δουλειά που κάνουν οι κύριοι συνεργάτες, που παρευρίσκονται εδώ και ίσως ένας δυο ακόμη. Διότι, όπως αντιλαμβάνεστε, σε αυτές τις ιδιαίτερες θέσεις, δεν είναι στελεχωμένη η ελληνική δημόσια διοίκηση - και είναι και ο στόχος αυτός, διότι δεν θα μπορέσει να ανταποκριθεί στις προκλήσεις της εποχής μας η δημόσια διοίκηση - οι οποίες, κυρίως, άπτονται ψηφιακών δεξιοτήτων, με δεδομένα τα προτάγματα που τίθενται για την πολιτική των ανοικτών δεδομένων, την ηλεκτρονική διακυβέρνηση και φυσικά την ψηφιακή οικονομία.

Έτσι, λοιπόν, βλέπουμε ότι, και μετά την εγκύκλιο, ανέβηκε σημαντικά η ανταπόκριση των φορέων. Χρειάζονται και κίνητρα και εναύσματα για όλα αυτά, τα οποία προσπαθούμε, ως Υπουργείο, να τα προκαλέσουμε. Δεν είναι μόνο το θέμα να συνετιστούν οι φορείς, είναι και ζήτημα πιο πολύ τεχνικό και για πολλούς είναι και ένα άγνωστο περιβάλλον, στο οποίο καλούνται να ανταποκριθούν και, μάλιστα, να δίνουν χρήσιμα δεδομένα, διότι δεν είναι όλα τα δεδομένα χρήσιμα και να τα δίνουν και με τρόπο που, θα σας εξηγήσουν οι ειδικοί και αναλύονται και στην Έκθεση - εγώ δεν είμαι ειδική για να σας αναλύσω τους τεχνικούς όρους - με τρόπο που πραγματικά θα μπορούν να είναι αναγνώσιμα.

ΑΝΑΣΤΑΣΙΑ (ΤΑΣΙΑ) ΧΡΙΣΤΟΔΟΥΛΟΠΟΥΛΟΥ (Προεδρεύουσα των Επιτροπών - Πρόεδρος της Ειδικής Μόνιμης Επιτροπής Θεσμών και Διαφάνειας – Γ΄ Αντιπρόεδρος της Βουλής): Τον λόγο έχει ο κ. Σκλαπάνης.

ΑΘΑΝΑΣΙΟΣ ΣΚΛΑΠΑΝΗΣ (Προϊστάμενος του Τμήματος Διαφάνειας Ανοικτής Διακυβέρνησης και Καινοτομίας του Υπουργείου Διοικητικής Ανασυγκρότησης): Κυρία Πρόεδρε, θα ήθελα να μου επιτρέψετε να συμπληρώσω, πράγματι, στο OPEN DATA BAROMETER, το οποίο ετέθη, ήμασταν στην 33η θέση σε σύνολο 92 χωρών στην τότε αποτίμηση. Σήμερα, είμαστε, κατά την τελευταία στάθμιση, στην 36η θέση μεταξύ 114 χωρών. Grosso Modo. Διατηρούμεθα και σε συναφείς δείκτες στο πρώτο 1/3 των χωρών σε ό,τι αφορά στους δείκτες διαφάνειας και ανοικτών δεδομένων, οι οποίοι βέβαια είναι δυναμικοί – έχουμε βελτιώσει την απόλυτη θέση μας σε απόλυτους αριθμούς - νοούνται χώρες, οι οποίες κινούνται ταχύτερα από εμάς και, κατά συνέπεια, αυτό φτιάχνει μια δυναμική. Όμως, διατηρούμεθα στο πρώτο 1/3 των χωρών.

ΑΝΑΣΤΑΣΙΑ (ΤΑΣΙΑ) ΧΡΙΣΤΟΔΟΥΛΟΠΟΥΛΟΥ (Προεδρεύουσα των Επιτροπών - Πρόεδρος της Ειδικής Μόνιμης Επιτροπής Θεσμών και Διαφάνειας – Γ΄ Αντιπρόεδρος της Βουλής): Τον λόγο έχει ο κ. Μαυρωτάς.

ΓΕΩΡΓΙΟΣ ΜΑΥΡΩΤΑΣ: Θα ήθελα και εγώ να συμφωνήσω με την κυρία Υπουργό ότι, γενικά, τα «ανοικτά δεδομένα» αποτελούν ένα σημαντικό σύγχρονο εργαλείο για την ηλεκτρονική διακυβέρνηση και, όπως ανέφερε και η ίδια, εκτός από το θέμα της διαφάνειας και της λογοδοσίας, αποτελούν και μια πρώτη ύλη για την ανάπτυξη εφαρμογών από εταιρείες που ασχολούνται με ψηφιακές εφαρμογές και έχουν μεγάλη ανάπτυξη και μεγάλη ανάγκη από δεδομένα, ώστε να σχεδιάζουν νέες εφαρμογές, οι οποίες θα είναι χρήσιμες για τους πολίτες και υπάρχει ένας ολόκληρος κύκλος εργασίας γύρω από αυτά τα θέματα.

Εκείνο που θα ήθελα να επισημάνω είναι το θέμα της διαλειτουργικότητας, της επικοινωνίας των δημόσιων φορέων μεταξύ τους, δηλαδή, όταν δίνουμε στοιχεία σε κάποιον δημόσιο φορέα, να μην χρειαστεί να τα ξαναδίνουμε σε όλους φορείς. Όπως, επίσης, το να είναι τα δεδομένα αυτά προσπελάσιμα, αναγνώσιμα και εξερευνήσιμα, με την έννοια να μπορείς να τα αναζητήσεις με λέξεις «κλειδιά» κ.λπ. κ.λπ..

Στην ιστοσελίδα που έχει δημιουργηθεί, την datagov.gr, υπάρχουν αρκετά σύνολα δεδομένων, τα οποία, όμως, σε σχέση με αυτά που θα μπορούσαμε να είχαμε, θεωρώ ότι, αυτή τη στιγμή, είναι λίγα προς το παρόν, δηλαδή, υπάρχει πολύ μεγαλύτερος πλούτος δεδομένων από δημόσιους φορείς, τα οποία θα μπορούσαν να υπάρχουν σε αυτό site, το datagov.gr, όμως, η αρχή είναι ένα πολύ θετικό βήμα και θα πρέπει να το επικροτήσουμε.

Ένα θέμα σημαντικό, το ανέφερε η κυρία Υπουργός, είναι το πώς έχουν ανταποκριθεί οι δημόσιοι φορείς σε αυτή την πρόκληση για τη δημοσίευση των δεδομένων τους, των «ανοικτών δεδομένων» και εγώ εδώ θα έβλεπα ότι αυτό θα μπορούσε να αποτελέσει ένα κριτήριο αξιολόγησης των δημοσίων φορέων των συγκεκριμένων ή και χρηματοδότησης των οργανισμών Τοπικής Αυτοδιοίκησης, για παράδειγμα, έτσι ώστε να έχουν ένα κίνητρο να επιταχύνουν, δηλαδή, τις διαδικασίες προς αυτή την κατεύθυνση, δηλαδή, το να παράγουν «ανοικτά δεδομένα». Γιατί, στο datagov.gr, θα δούμε κάποιοι δημόσιοι φορείς οι οποίοι είναι πολύ ενεργοί και κάποια δημόσιοι φορείς οι οποίοι έχουν βάλει μόνο ένα σετ δεδομένων πάνω σε αυτή την πλατφόρμα. Πρέπει, δηλαδή, να τους δώσουμε κάποια κίνητρα και αυτό μπορεί να είναι και ένα κριτήριο αξιολόγησης.

Μια ερώτηση έχει να κάνει κατά πόσον υπάρχει συνεργασία του Υπουργείου με την οργάνωση του ελεύθερου λογισμικού και του Λογισμικού Ανοιχτού Κώδικα, την ΕΛΑΚ, δηλαδή, η οποία ουσιαστικά δραστηριοποιείται σε τέτοιες ψηφιακές εφαρμογές, που μπορεί να παίξει κάποιο ρόλο στο να υπάρχει αυτή η διαλειτουργικότητα, το πώς η μορφή των διαφόρων δεδομένων, τα meta data και όλα αυτά τα οποία παίζουν σημαντικό ρόλο στην επικοινωνία των συστημάτων.

Θα ήθελα να κλείσω λέγοντας τα εξής: Θα πρέπει, ίσως, σαν Υπουργείο Διοικητικής Ανασυγκρότησης και Ηλεκτρονικής Διακυβέρνησης, να ενθαρρύνετε τα Υπουργεία στο να στέλνουν τα αντίστοιχα δεδομένα και στους ευρωπαϊκούς οργανισμούς. Γιατί, βλέπουμε μελέτες ευρωπαϊκών οργανισμών, για παράδειγμα, στο θέμα της εκπαίδευσης, στις οποίες, ενώ μαζεύονται στοιχεία από όλες τις ευρωπαϊκές χώρες, η Ελλάδα είναι απούσα και είναι πάντα ο αστερίσκος. Οπότε, το να δίνουμε τα στοιχεία και για τους ευρωπαϊκούς οργανισμούς, ώστε να βλέπουμε και τη συγκριτική μας θέση σε διάφορους τομείς- εγώ ανέφερα την εκπαίδευση επειδή με αυτή ουσιαστικά έχω μεγαλύτερη επαφή- θεωρώ ότι είναι κάτι πολύ σημαντικό.

Ευχαριστώ.

ΑΝΣΤΑΣΙΑ (ΤΑΣΙΑ) ΧΡΙΣΤΟΔΟΥΛΟΠΟΥΛΟΥ (Προεδρεύουσα των Επιτροπών (Πρόεδρος της Ειδικής Μόνιμης Επιτροπής Θεσμών και Διαφάνειας- Γ΄ Αντιπρόεδρος της Βουλής): Τον λόγο έχει ο κ. Συντυχάκης.

ΕΜΜΑΝΟΥΗΛ ΣΥΝΤΥΧΑΚΗΣ: Ευχαριστώ, κυρία Πρόεδρε.

Για το Κομμουνιστικό Κόμμα Ελλάδας, η περαιτέρω χρήση των ανοιχτών δεδομένων έρχεται να υλοποιήσει πλευρές της εθνικής στρατηγικής για τη διοικητική μεταρρύθμιση, η οποία είναι απόλυτα ευθυγραμμισμένη με τη Στρατηγική Ευρώπη 2020. Η Ε.Ε. υποδεικνύει και υπαγορεύει την εθνική στρατηγική και την ανάπτυξη, την οποία εσείς λέτε δίκαιη, εμείς λέμε ότι είναι άδικη και ταξική. Η χρήση των ανοιχτών δεδομένων είναι προσαρμοσμένη στις απαιτήσεις του κεφαλαίου για την ενίσχυση της ανταγωνιστικότητάς του με προώθηση μεταρρυθμίσεων που θα κάνουν πιο αποτελεσματική την υλοποίηση των αντιλαϊκών μέτρων.

Η λειτουργία του αστικού κράτους και της δημόσιας διοίκησης δεν είναι ουδέτερη. Κατά τη γνώμη μας, είναι ταξική και γι' αυτό δεν μπορεί να είναι δίκαιη και φιλολαϊκή. Στόχος των λειτουργιών είναι η υλοποίηση των επιλογών του κεφαλαίου για τη διασφάλιση της κερδοφορίας του και τη θωράκιση της κυριαρχίας του.

Οι πληροφορίες στα χέρια των επιχειρηματικών ομίλων δεν μπορεί να λειτουργούν σε βάρος των λαϊκών συμφερόντων. Ακόμη και οι λεγόμενες «απόρρητες» είναι πολύ εύκολα προσβάσιμες. Δεν είναι λίγες οι καταγγελίες για ιατρικά απόρρητα που έρχονται στα χέρια των ασφαλιστικών εταιρειών. Κατά τη γνώμη μας, θα συνδεθεί το ζήτημα των ανοιχτών δεδομένων, στο όνομα του εξορθολογισμού και της αποδοτικότητας των δημοσίων υπαλλήλων, με την αξιολόγηση και, εν τέλει, με τις απολύσεις στο δημόσιο, στόχο που δείχνει σχεδόν το μισό πληθυσμό των εργαζομένων στο δημόσιο να βρεθούν εκτός.

Η διαφάνεια για εσάς είναι τόση όσο δεν θίγει τους μονοπωλιακούς επιχειρηματικούς ομίλους, όσο δεν θίγει το κεφάλαιο και την κερδοφορία του. Γιατί, άλλωστε, αρνείστε την ονομαστικοποίηση των μετοχών, την κατάργηση του φορολογικού, του τραπεζικού, του εμπορικού και επιχειρηματικού απορρήτου, έτσι ώστε να μπορεί να γίνεται ένας στοιχειώδης έλεγχος των επιχειρηματιών και της διαπλοκής τους; Ό,τι είναι διαφανές δε σημαίνει ότι είναι και ηθικό, έντιμο και φιλολαϊκό.

Οι αποφάσεις της Βουλής, οι νόμοι που έχουν ψηφιστεί μέχρι τώρα, οι εκατοντάδες μνημονιακοί νόμοι δεν είναι διαφανέστατοι; Απόλυτα διαφανέστατοι. Οι αποφάσεις της Ε.Ε., επίσης, όπως η συνθήκη του Μάαστριχ, τα διάφορα αντικομμουνιστικά ψηφίσματα, η κατάργηση όλων των δικαιωμάτων των εργαζομένων, όλα είναι στη διαφάνεια. Όμως, αυτό δεν το κάνει από μόνο του φιλολαϊκό και, επειδή, συζητάμε για τα ζητήματα των ανοιχτών δεδομένων, κατά πόσο συμβάλλουν στη διαφάνεια, στην προστασία των ατομικών και κοινωνικών δικαιωμάτων, μιας και επικαλείστε πολύ συχνά τελευταία τα ατομικά δικαιώματα, να πω για την υπόθεση με το ηλεκτρονικό εισιτήριο.

Η Κυβέρνηση υλοποιεί το θέμα του ηλεκτρονικού εισιτηρίου στα Μέσα Μαζικής Μεταφοράς σε μια στιγμή που τα παραδίδει σε ιδιωτικό επιχειρηματικό όμιλο και προκύπτουν πολύ σοβαρά ζητήματα για την προστασία των προσωπικών δεδομένων των επιβατών. Έχουμε πει κι άλλες φορές, το ξαναλέμε άλλη μια φορά, ότι η εφαρμογή του ηλεκτρονικού εισιτηρίου, με τον τρόπο που γίνεται, εντάσσεται στη συνολικότερη πολιτική εμπορευματοποίησης και ιδιωτικοποίησης των αστικών συγκοινωνιών που υλοποιεί η κυβέρνηση, ανοίγοντας, με αυτό τον τρόπο, την αύξηση του κόστους μετακίνησης για τα λαϊκά στρώματα, την κατάργηση γραμμών και την περικοπή δρομολογίων.

Μια άλλη επικίνδυνη όψη, λοιπόν, της αξιοποίησης του ηλεκτρονικού εισιτηρίου είναι αυτή που αφορά στην προστασία των προσωπικών δεδομένων των χρηστών. Για την έκδοση της προσωποποιημένης ηλεκτρονικής κάρτας, που θ’ αντικαταστήσει τις μέχρι σήμερα κάρτες απεριορίστων διαδρομών, απαιτείται από τον επιβάτη να προσκομίσει επίσημο έγγραφο που να προσδιορίζει τον αριθμό ΑΜΚΑ, την αστυνομική του ταυτότητα, ενώ, κατά τη διαδικασία έκδοσης της κάρτας, το σύστημα παράγει και αποθηκεύει στη βάση δεδομένων του το ψηφιακό αποτύπωμα που προκύπτει από το συνδυασμό ΑΜΚΑ και κωδικού, καθώς και τον μήνα και το έτος γέννησης.

Οι προϋποθέσεις, λοιπόν, αυτές θυμίζουν προϋποθέσεις έκδοσης εσωτερικού διαβατηρίου, ενώ το κεντρικό κι επικίνδυνο πρόβλημα εντοπίζεται στην προσωποποίηση του εισιτηρίου, στη δυνατότητα ταύτισης, δηλαδή, του χρήστη με τις διαδρομές που καταγράφονται ηλεκτρονικά στην κάρτα. Άρα, λοιπόν, η βάση των ανοιχτών δεδομένων και η χρήση αυτών βάζει σε πολύ επικίνδυνες ατραπούς τα λαϊκά δικαιώματα και ελευθερίες που, φυσικά, είναι στο στόχαστρο της Ε.Ε., τον τρομονόμων και, φυσικά, συνολικά του καπιταλιστικού συστήματος.

Για το Κ.Κ.Ε., η κατάργηση της σήψης, η διαφάνεια, η προστασία των ατομικών και κοινωνικών δικαιωμάτων δεν μπορεί να επιτευχθεί στα πλαίσια του καπιταλιστικού συστήματος και των επιδιώξεών του. Μπορεί μόνο στα πλαίσια μιας εργατικής λαϊκής εξουσίας και με εργατικό λαϊκό έλεγχο πραγματικά να προστατευθούν αυτά τα ατομικά και κοινωνικά δικαιώματα.

Ευχαριστώ.

ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ (Προεδρεύουσα των Επιτροπών – Πρόεδρος της Ειδικής Μόνιμης Επιτροπής Θεσμών και Διαφάνειας - Γ΄ Αντιπρόεδρος της Βουλής): Τον λόγο έχει ο κ. Σκλαπάνης.

ΑΘΑΝΑΣΙΟΣ ΣΚΛΑΠΑΝΗΣ (Προϊστάμενος του Τμήματος Διαφάνειας Ανοιχτής Διακυβέρνησης και Καινοτομίας του Υπουργείου Διοικητικής Ανασυγκρότησης): Θα τοποθετηθώ για δύο – τρία ζητήματα που έχουν περισσότερο τεχνικό χαρακτήρα. Οπωσδήποτε προτάσσουμε τη σύνδεση των ανοιχτών δεδομένων με την διαλειτουργικότητα. Όμως να πούμε ότι ως ευρύτερη έννοια και ως προσωπική άποψη το δυσκολότερο εγχείρημα της διαλειτουργικότητα δεν είναι ακριβώς στον πυρήνα της σημερινής συζήτησης. Εμπεριέχει τα ανοιχτά δεδομένα όπου είναι μερικότερη έννοια, της έννοια της διαλειτουργικότητας. Γίνεται σημαντική προσπάθεια στη Διεύθυνση Ηλεκτρονικής Διακυβέρνησης του Υπουργείου για να πετύχουμε τα καλύτερα δυνατά αποτελέσματα σε αυτόν τον τομέα.

Η Υπουργός αναφέρθηκε στην πρωτομιλία της σε ένα κρίσιμο παράδειγμα διαλειτουργικότητας - κατά τη γνώμη μου – δηλαδή, ακριβώς, της διασύνδεσης των πληροφοριακών συστημάτων των νοσοκομείων. Εγώ προσθέτω ότι και με την προοπτική της αντιμετώπισης της αδήλωτης εργασίας. Είναι μια εκτίμηση, την οποία την ακούμε πάντα με ενδιαφέρον. Πιστεύουμε ότι είναι λίγα τα δεδομένα στο data.gov.gr, υπό την έννοια ότι σε καμία περίπτωση δεν έχει εξαντληθεί η δυναμική την οποία εξακολουθούμε να πιστεύουμε ότι υπάρχει στην ελληνική Δημόσια Διοίκηση.

Από την άλλη μεριά, έχουν υπερτετραπλασιαστεί τα δεδομένα, όπως ανέφερε η Υπουργός, μεταξύ του προηγούμενου σημείου αναφοράς που είναι το Φεβρουάριο του 2016. Αυτή η δυναμική διατηρείται και στο τρέχον έτος, ως αποτέλεσμα παρενθετικά της εγκυκλίου, η οποία έχει εκδοθεί τον Ιανουάριο από το Υπουργείο. Επιπρόσθετα, να πω ότι έχουμε καλά αποτελέσματα στο επίπεδο της ποιότητας των μορφοτύπων των ανοιχτών δεδομένων, επειδή ακριβώς οι φορείς ανταποκρίθηκαν στην αντίστοιχη εγκύκλιό μας (Ιούνιος 2017). Άρα, πιστεύουμε ότι υπάρχει δυναμική στη Δημόσια Διοίκηση, η οποία μπορεί να μας δώσει μεγαλύτερο αριθμό. Όμως δεν παραγνωρίζουμε τον υπερτετραπλασιασμό των συνόλων από την προηγούμενη περίοδο αναφοράς και ιδίως την αύξηση της ποιότητας.

Υπήρξε αναφορά στη μικρή ανταπόκριση Ανεξάρτητων Αρχών. Ενετάχθησαν, όμως, στην πλειοψηφία τους. Είναι μια καινοτομία του ν. 4305 η ένταξη των Ανεξάρτητων Αρχών. Όπως προανέφερε η Υπουργός, είμαστε σε συνεργασία με τις Αρχές, προκειμένου, από κοινού, να καταλήξουμε σε βέλτιστους τρόπους για την ανάρτηση συνόλων. Στο πλαίσιο αυτό, συνεργαζόμαστε και με το ΑΣΕΠ και -όπως ανέφερε η Υπουργός- με την Αρχή Προστασίας Δεδομένων Προσωπικού Χαρακτήρα, ώστε να έχουμε περισσότερα και καλύτερα σύνολα.

Θεωρώ ότι δεν έχω ξεχάσει κάτι άλλο όσον αφορά στα τεχνικά σημεία. Αν υπάρχει κάποια ερώτηση και ευχέρεια κατόπιν, ενδεχομένως, να επανέλθουμε.

Ευχαριστώ.

ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών – Πρόεδρος της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης): Τον λόγο έχει ο κ. Βαμβακούλας.

ΧΡΗΣΤΟΣ ΒΑΜΒΑΚΟΥΛΑΣ (Στέλεχος του Τμήματος Διαφάνειας Ανοιχτής Διακυβέρνησης και Καινοτομίας του Υπουργείου Διοικητικής Ανασυγκρότησης): Αναφέρθηκε συνεργασία του Υπουργείου σε σχέση με τους ευρωπαϊκούς φορείς. Είμαστε πολύ ενεργοί σε αυτό τον τομέα. Συνεργαζόμαστε με όλους τους σχετικούς ευρωπαϊκούς και διεθνείς φορείς, οι οποίοι μετράνε ακριβώς την πορεία της εφαρμογής των ανοιχτών δεδομένων σε ευρωπαϊκό και παγκόσμιο επίπεδο, όπως, για παράδειγμα, στην Ευρωπαϊκή Επιτροπή είναι ο ΟΟΣΑ, είναι τα Barometer και άλλοι οργανισμοί. Άρα, σε αυτό τον τομέα, νομίζω είμαστε αρκετά ενεργοί για αυτό και η θέση της χώρας φαίνεται σε όλους αυτούς τους οργανισμούς ότι βρίσκεται σε πολύ καλό επίπεδο. Δεν υπάρχει μέτρηση σχετική πιστεύουμε στην οποία να μην συμμετέχουμε ως χώρα.

ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών - Πρόεδρος της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης): Τον λόγο έχει ο κ. Παπαδόπουλος.

ΝΙΚΟΣ ΠΑΠΑΔΟΠΟΥΛΟΣ: Κύριε Πρόεδρε, αυτά που ακούσαμε ήταν ενδιαφέροντα πράγματα και για πρώτη φορά ακούστηκαν, αλλά εγώ θα ήθελα να πω τι αντανάκλαση θα έχει στην καθημερινότητά μου αυτή η ηλεκτρονική διακυβέρνηση; Θα μπορώ να κάνω πιο εύκολα τη δουλειά μου και να μη χρειάζεται τόνους χαρτιά να μεταφέρω από τη μια υπηρεσία στην άλλη; Θα με βοηθάει να μην παίρνω πάλι αριθμό πρωτοκόλλου και να τρέχω και να μαζεύω ένα φορτηγό χαρτιά, ξεκινώντας από τη σύνταξη, που θα θέλει να βγάλει κάποιος ή για οτιδήποτε άλλες δουλειές;

Νομίζω ότι το σημαντικότερο, πέρα από αυτά που άκουσα, που για πρώτη φορά έγινε αυτός ο δημόσιος διάλογος, είναι ότι θα πρέπει να δούμε τι οφέλη θα έχει ο απλός κόσμος. Δηλαδή, όπως ένα ΚΕΠ βοήθησε και δεν έτρεχες πολύ, με αυτή τη διακυβέρνηση, θα ελαφρυνθώ ή θα επιβαρυνθώ; Εν πάση περιπτώσει, τα προσωπικά δεδομένα, με την έννοια ότι τα έχουμε όλοι μέσα στο ίντερνετ ή οπουδήποτε αλλού, πρέπει να τα δούμε με μια προσοχή. Θα ήθελα, όμως, να συμφωνήσω με το ΚΚΕ ότι τα προσωπικά δεδομένα τα οποία έχουν οικονομικούς όρους να τα δούμε με προσοχή, γιατί δεν θέλει ή γιατί θέλει ή γιατί δεν πρέπει να υπάρχουν τα προσωπικά δεδομένα. Νομίζω ότι είναι ένα ζήτημα το οποίο θα το δούμε στην πορεία.

Κατά τη γνώμη μου, όλη αυτή η ιστορία, αν επιτύχει, καταλαβαίνω ότι θα έχει μεγάλη οικονομική ωφέλεια και ο κόσμος δεν θα χρειάζεται ώρες να περιμένει στην ουρά και να χάνει μεροκάματα για να μπορεί να κάνει μια δουλειά των πέντε λεπτών. Τώρα, χρειάζεται δύο και τρεις μέρες. Αν κατάλαβα σωστά, κυρία Υπουργέ, να το τονίσετε, αν όντως πηγαίνουμε προς αυτή την κατεύθυνση, που νομίζω ότι θα είναι μια μεγάλη αλλαγή στον τόπο μας. Σας ευχαριστώ πολύ.

ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών - Πρόεδρος της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης): Κυρίες και κύριοι συνάδελφοι, έχει εξαντληθεί ο κατάλογος των ομιλητών. Παρακαλώ να μου επιτραπεί να κάνω μια ερώτηση. Βλέπω μια υστέρηση, αν δεν κάνω λάθος, όσον αφορά το συγκεκριμένο ζήτημα από την πλευρά της τοπικής αυτοδιοίκησης, κυρίως του πρώτου βαθμού. Κυρία Υπουργέ, αν υπάρχει δυνατότητα, να υπάρξει ένα σχόλιο.

Τον λόγο έχει η κυρία Υπουργός.

ΟΛΓΑ ΓΕΡΟΒΑΣΙΛΗ (Υπουργός Διοικητικής Ανασυγκρότησης): Κύριε Πρόεδρε, σε αυτό που θίξατε σε ό,τι αφορά την τοπική αυτοδιοίκηση, σε ένα πρώτο χρόνο, υπήρξε διστακτική αντιμετώπιση από όλους τους φορείς. Στη συνέχεια, η τοπική αυτοδιοίκηση, ιδιαίτερα στο δεύτερο βαθμό, αντέδρασε πιο γρήγορα από την αυτοδιοίκηση του πρώτου βαθμού. Αργότερα, αντέδρασαν σωστά και οι αποκεντρωμένες περιφέρειες. Είναι όλο ένα ζήτημα και κουλτούρας και μέσα στην καθημερινότητα κάποιος να το θεωρήσει πολύ σημαντικό αυτό που κάνει και να φροντίσει και ο ίδιος να αυξηθούν οι δεξιότητές του, κατά συνέπεια, να ανταποκριθεί. Από τους ΟΤΑ, όμως, πρώτου βαθμού είμασταν στο 12% συμμετοχής και έχουμε πάει ήδη στο 30%, δηλαδή, υπάρχει μια τάση αυξητική.

Νομίζω ότι το επόμενο διάστημα θα είναι κρίσιμο και βλέπουμε ότι και ο ρυθμός που ανεβαίνει το ποσοστό συμμετοχής και η ποσότητα των δεδομένων είναι εξαιρετικά ανοδικός τους τελευταίους μήνες και αποτυπώνεται αυτό στα διαγράμματα που σας έχουμε διανείμει πριν.

Εκτιμώ ότι, σιγά – σιγά, αυτή η κουλτούρα της διάθεσης των ανοιχτών δεδομένων, η επαγωγή τους στην εθνική πύλη και από εκεί η διασύνδεσή τους με την ευρωπαϊκή πύλη είναι ένα ζήτημα καινούργιο και όταν δεν το ξέρεις, μένεις λίγο πιο πίσω. Κάνουμε τα πάντα, ό,τι είναι δυνατόν, προκειμένου να αντιστρέψουμε αυτή την εικόνα και νομίζω ότι, σιγά – σιγά, τα καταφέρνουμε.

Όσον φορά, κύριε Παπαδόπουλε, στο κομμάτι της ηλεκτρονικής διακυβέρνησης, ανέφερα και πριν ότι τα ανοιχτά δεδομένα είναι ένας τομέας που βοηθάει και την ηλεκτρονική διακυβέρνηση. Η ηλεκτρονική διακυβέρνηση, βεβαίως, είναι στόχος της χώρας και στόχος και της Κυβέρνησής. Κάνουμε πάρα πολλά και μεγάλα βήματα και αυτά μπορούμε να τα κουβεντιάσουμε σε μία άλλη συζήτηση, γιατί είναι ένα άλλο θέμα, προκειμένου, σύντομα, η δημόσια διοίκηση στη χώρα μας να έχει αλλάξει την εικόνα της προς όφελος φυσικά του πολίτη, της επιχείρησης, αλλά και στα δημοσιονομικά της χώρας. Ευχαριστώ πολύ.

ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών): Τον λόγο έχει ο κ. Σκλαπάνης.

ΑΘΑΝΑΣΙΟΣ ΣΚΛΑΠΑΝΗΣ (Προϊστάμενος του Τμήματος Διαφάνειας, Ανοιχτής Διακυβέρνησης και Καινοτομίας του Υπουργείου Διοικητικής Ανασυγκρότησης): Κύριε Πρόεδρε, δεν έχουμε κάτι να προσθέσουμε. Δεν έχουμε αφήσει κάτι ακάλυπτο μετά και τη δευτερολογία της Υπουργού. Δε νομίζω ότι υπάρχει ανάγκη προσθήκης από τη μεριά μας. Ευχαριστώ πολύ.

ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών): Ευχαριστώ πολύ την κυρία Υπουργό, τους συνεργάτες της, τους συναδέλφους.

Στο σημείο αυτό γίνεται η γ΄ ανάγνωση των καταλόγων των μελών των Επιτροπών.

Από τη Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης, παρόντες ήταν οι Βουλευτές κ.κ. Βάκη Φωτεινή, Γάκης Δημήτρης, Γκιόλας Γιάννης, Δέδες Γιάννης, Κωνσταντινέας Πέτρος, Σταματάκη Ελένη, Εμμανουηλίδης Δημήτριος, Μπάρκας Κωνσταντίνος, Συρίγος Αντώνης, Ψυχογιός Γιώργος, Κεφαλογιάννης Ιωάννης, Τσιάρας Κωνσταντίνος, Παπακώστα – Σιδηροπούλου Αικατερίνη, Γρηγοράκος Λεωνίδας, Σκανδαλίδης Κωνσταντίνος, Μανωλάκου Διαμάντω και Συντυχάκης Εμμανουήλ.

Από την Ειδική Μόνιμη Επιτροπή Θεσμών και Διαφάνειας παρόντες ήταν οι Βουλευτές, κ.κ. Σκουρολιάκος Παναγιώτης (Πάνος), Δημητριάδης Δημήτριος, Βορίδης Μαυρουδής (Μάκης) και Σκρέκας Κωνσταντίνος.

Από την Ειδική Μόνιμη Επιτροπή Έρευνας και Τεχνολογίας παρόντες ήταν οι Βουλευτές κ.κ. Ακριώτης Γεώργιος, Αυλωνίτου Ελένη, Γιαννακίδης Ευστάθιος, Κάτσης Μάριος, Μιχελογιαννάκης Ιωάννης, Παπαδόπουλος Νικόλαος, Σεβαστάκης Δημήτριος, Σπαρτινός Κωνσταντίνος, Κόνσολας Εμμανουήλ, Δαβάκης Αθανάσιος, Κατσανιώτης Ανδρέας, Μπούρας Αθανάσιος, Κατσίκης Κωνσταντίνος και Μεγαλομύστακας Αναστάσιος.

Τέλος και περί ώρα 12.10΄ λύθηκε η συνεδρίαση.

**Ο ΠΡΟΕΔΡΕΥΩΝ ΤΩΝ ΕΠΙΤΡΟΠΩΝ**

**ΑΝΤΩΝΙΟΣ ΣΥΡΙΓΟΣ**

**ΠΡΟΕΔΡΟΣ ΤΗΣ ΔΙΑΡΚΟΥΣ ΕΠΙΤΡΟΠΗΣ**

**ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**